| *Balantidium coli* |
| --- |
| Trofozoíto de *Balantidium coli* |
| Clasificación científica |
| 

|  |  |
| --- | --- |
| Dominio: | Eukaryota |
| Reino: | Chromalveolata |
| Superfilo: | Alveolata |
| Filo: | Ciliophora |
| Clase: | Litostomatea |
| Orde: | Vestibuliferida |
| Familia: | Balantiididae |
| Xénero: | *Balantidium* |
| Especie: | *B. coli* |

 |
| Nome binomial |
| '**Balantidium coli'**(Malmsten, 1857) |

*Balantidium coli* procedente dunha mostra húmida de feces. Poden verse os cilios que o rodean.
***Balantidium coli*** é unha especie de protozoo ciliado parasito que causa en humanos a enfermidade chamada balantidíase. É o único protozoo ciliado coñecido patóxeno para os humanos.

Morfoloxía
----------

*Balantidium coli* ten dous estadios no seu desenvolvemento, un estadio de trofozoíto e outro de quiste. Os trofozoítos teñen un grande tamaño de ata 170 microns de longo (xeralmente de 30 a 150) e teñen dous núcleos, mscronñúcleo e micronúcleo. O macronúcleo é longo e con forma de salchicha, e o micronúcleo esférico e está situado moi preto e a miúdo queda tapado polo macronúcleo. A abertura da célula chamada peristoma, situada no extremo anterior puntiagudo dá paso ao citostoma ou "boca". Os quistes son menores que os trofozoítos, arredondados e cunha rexa e pesada parede constituída por unha ou dúas capas. Xeralmente só son visibles no quiste o macronúcleo e ás veces os cilios e vacúolos contráctiles. Os trofozoítos e quistes vivos son amarelados ou verdosos.

Transmisión
-----------

*Balantidium* é o único protozoo ciliado que infecta aos humanos, causando balantidíase. A balantidíase é unha enfermidade zoonótica e os humanos adquírena pola ruta fecal-oral a partir do seu hóspede normal, que é o porco, no cal é asintomática. A inxestión de auga contaminada é o mecanismo de transmisión máis común.

Patoxenia
---------

*Balantidium coli* vive no cego e colon de humanos, porcos, ratas e outros mamíferos. Non se transmite facilmente dunha especie hóspede a outra, porque necesita un período de tempo para adaptarse á flora simbiótica do novo hóspede. Unha vez que se adaptou a un hóspede novo, pode converterse nun serio patóxeno, especialmente en humanos. Os trofozoítos multiplícanse e enquístanse debido á deshidratación das feces.

A infección ten lugar cando se tragan os quistes, xeralmente ao tomar auga ou alimentos contaminados. A infección por *Balantidium* en individuos inmuncompetentes non é imposible, pero raramente causa unha enfermidade grave no tracto gastrointestinal. Pode vivir no tracto gastrointestinal sen causar síntomas de disenteríacon con tal de que exista un balance entre o protozoo e o hóspede. A infección prodúcese con maior probabilidade en persoas malnutridas debido á baixa acidez do seu estómago ou en persoas con sistemas inmunitarios comprometidos.

Na enfermidade aguda, pode producirse unha diarrea explosiva cada vinte minutos, e tamén poden darse casos de perforación do colon, que poden poñer en perigo a vida.

O protozoo é sensible á tetraciclina e o metronidazol, e non se observou a aparición de resistencias.

Ciclo de vida
-------------

Ciclo de vida de *Balantidium coli*.
Cando se inxire un quiste do protozoo ao consumir auga ou alimentos contaminados, este chega ao sistema dixestivo do hóspede.
O quiste está en parte protexido pola súa parede do pH ácido estomacal, pero xeralmente non resiste pH menores de 5, o que explica que sobreviva máis facilmente nos estómagos de persoas malnutridas que teñen menor acidez estomacal. unha vez que o quiste chega ao intestino delgado, produce os trofozoítos. Os trofozoítos colonizan o intestino groso, onde viven no lume e aliméntanse da flora intestinal. Algúns trofozoítos invaden a parede do colon utilizando encimas proteolíticos e multiplicándose, e algúns volven ao lume. No lume os trofozoítos poden desintegrarse ou enquistarse. O enquistamento é causado pola deshidratación dos contidos intestinais e xeralmente ten lugar na porción distal do intestino groso, pero pode tamén ocorrer fóra do hóspede nas feces. Os quistes maduros libéranse ao ambiente exterior, onde poden infectar a un novo hóspede.

Epidemioloxía
-------------

A balantidíase en humanos é máis común en Filipinas, pero pode darse en todo o mundo, especialmente onde as persoas están en contacto estreito cos porcos. A doenza considérase rara e só se dá no 1% da poboación humana. Causa máis problemas nos países subdesenvolvidos, onde as augas poden estar contaminadas con feces porcinas e humanas.

Notas
-----

1. 1 2 3 4 5 6 7 8 9  "Parasites and Health: Balantidiasis [Balantidium coli]." DPDx - Balantidiasis. 5 Dec. 2008. CDC Division of Parasitic Diseases. 16 de maio de 2009 < Arquivado 03 de decembro de 2013 en Wayback Machine.>.
2. 1 2  Ramachandran, Ambili. "Introduction." The Parasite: Balantidium coli The Disease: Balantidiasis. 23 de maio de 2003. Stanford University. 16 de maio de 2009 < Arquivado 14 de abril de 2013 en Wayback Machine.>.
3. ↑  Ramachandran, Ambili. "Morphology." The Parasite: Balantidium coli The Disease: Balantidiasis. 23 de maio de 2003. Stanford University. 7 de decembro de 2009  Arquivado 14 de abril de 2013 en Wayback Machine..
4. 1 2 3 4 5  Schister, Frederick L. and Lynn Ramirez-Avila (2008). "Current World Status of *Balantidium coli*". *Clinical Microbiology Review* **21** (4): 626–638. PMC 2570149. PMID 18854484. doi:10.1128/CMR.00021-08.
5. 1 2  Roberts, Larry S. and John Janovy, Jr. (2009). *Foundations of Parasitology Eighth Edition*. New York: McGraw-Hill. ISBN 978-0-07-302827-9.
6. 1 2 3  Roberts, Larry S. and John Janovy Jr. Gerald D. Schmidt & Larry S. Roberts' Foundations of Parasitology. 8th ed. New York: McGraw-Hill, 2009.
7. 1 2 3 4 5 6 7 8  Ramachandran, Ambili. "Life Cycle of Balantidium coli." The Parasite: Balantidium coli The Disease: Balantidiasis. 23 de maio de 2003. Stanford University. 16 de maio de 2009 < Arquivado 20 de xaneiro de 2013 en Wayback Machine.>.

Véxase tamén
------------

### Ligazóns externas

* "DPDx - Balantidiasis". *CDC Division of Parasitic Diseases*. Arquivado dende o orixinal o 03 de decembro de 2013.

|  |  |
| --- | --- |
| Control de autoridades | 
* Wd: Q141236
* EBID: ID
* MAG: 2776642088

 |

|  |  |
| --- | --- |
| Identificadores taxonómicos | 
* EOL: 10561781
* GBIF: 8222710
* NCBI: 71585

 |

|  |  |
| --- | --- |
| Identificadores | 
* UMLS: C0004694
* UNII: LO1ET366RN

 |